
Fenološki razvoj vinske trte
Zelo hladno vreme v zadnjih štirinajstih dnevih vpliva na počasen začetek odganjanja vinske trte. Ob postopni otoplitvi v prihodnih dneh lahko pričakujemo tudi hitrejši fenološki razvoj. Na območju vinorodnega pod okoliša Šmarje – Virštanj, Slovenskih Konjic in Spodnje Savinjske doline je vinska trta v povprečju na opazovane lokacije in sorte v fenološki fazi konca nabrekanja brsta BBCH 03. Sorte, ki so najhitrejše v razvoju (Chardonnay, Ranina), so dosegle stadij volne BBCH 05 in na najbolj izpostavljenih legah prehajajo v stadij začetka odpiranja brsta BBCH 07. Tudi sorta Modra frankinja prehaja v stadij volna. V razvoju najbolj zaostaja sorta Laški rizling, ki je še v fazi začetka nabrekanja brsta BBCH 01.
Trsna kodravost ali akarinoza in erinoza
Na posameznih lokacijah smo v lanskem, kakor tudi več zaporednih preteklih letih pogosteje zasledili močnejši pojav trsne kodravosti ali akarinoze. Pojav trsne kodravosti ali akarinozo  povzroča pršica trsne kodravosti (Calepitrimerus vitis). Prav tako smo beležili pojav erinoze, ki jo povzroča trsna listna pršica šiškarica (Colomerus vitis).
Zato priporočamo, da v vinogradih, kjer ste imeli v preteklem letu težave z akarinozo ali erinozo za zmanjšanje populacije omenjenih pršic, uporabite pripravke na osnovi žvepla. Optimalen čas škropljenja s pripravki na osnovi žvepla je v fenološki fazi od stadija volne do odpiranja brsta – konice zelenih poganjkov jasno vidne (BBCH 05-08). Škropljenje opravite pri dovolj visoki temperaturi zraka, saj pripravki na osnovi žvepla učinkovito delujejo pri temperaturi nad 15 °C! Prav tako je pomembno, da je vreme po škropljenju stabilno, po možnosti nekaj dni brez padavin. 
Uporabite lahko naslednje pripravke: Cosan, Kumulus DF, Microthiol special, Microthiol disperss, Pepelin, Vindex 80 WG ali Thiovit Jet, v odmerku 3 do 8 kg/ha. 
Škropljenje priporočamo opraviti tudi v vseh tistih vinogradih, kjer ste v preteklih letih zasledili pojav Grapevine Pinot gris virusa – GPGV virusa, saj je pršica šiškarica (Colomerus vitis) dokazana kot prenašalka tega virusa. Bolezenska znamenja so podobna napadu akarinoze in jih v našem vinorodnem okolišu opažamo predvsem na sortah Modri pinot, Sivi pinot ter Traminec. 
Pripravki na osnovi žvepla prav tako zmanjšujejo okužbe črne pegavosti vinske trte in posredno delujejo tudi na oidij vinske trte. 
Za zatiranje akarinoze in erinoze se lahko odločite tudi kasneje, v fenološki fazi D - E (BBCH 11-13) oziroma, ko so mladice dolge 2 do 5 cm. Škropljenje opravite s pripravkom Vertimec pro (1L/ha). 
Opozorilo: Pripravek Vertimec pro je nevaren za čebele, zato je pred škropljenjem potrebno po mulčiti oziroma pokositi podrast in škropljenje opraviti ponoči, ko so čebele v panjih. Upoštevati je potrebno tudi predpise s področja varstva voda.
V vinogradih, kjer ste v lanskem vinogradih opazili povečan pojav rdeče sadne pršice (Panonycus ulmi) ali gabrove pršice(Eotetranychus carpini) lahko v fenološki fazi konec nabrekanja brsta: brsti nabrekli vendar še ne zeleni (BBCH 03), opravite škropljenje s pripravkom Red fox, v odmerku 15 L/ha. Pripravek se v odmerku 25-30 L/ha uporablja tudi za delno zmanjševanje okužb črne pegavosti vinske trte. Pripravek je kombinacija parafinskega olja in bakrovega oksida.
Občasni škodljivci vinske trte
[bookmark: _GoBack]V času odganjanja vinske trte obstaja možnost pojava škodljivih vrst gosenic sovk in zemljemerke, ki izjedajo napeta očesa in komaj odgnale mladice, kasneje pa se hranijo z listi. 
Gosenice so najbolj aktivne v nočnem času. Zato v nočnem času (po 22:00 uri) redno pregledujte vinograde. Preglede usmerite predvsem v tiste sorte, ki prve odganjajo. Še posebej bodite pozorni v vinogradih, kjer ste v preteklih letih že utrpeli škodo. Ob pojavu prvih poškodb svetujemo ročno odstranjevanje gosenic, ki se mora ob velikem pojavu gosenic izvajati vsak dan. 
Grozdni sukači
Ob otoplitvi vremena v drugi polovici tedna izobesite feromonske vabe za spremljanje grozdnih sukačev še posebej tisti, ki ste vključeni v KOPOP ukrep »VIN–VABE«.. Izobesite vabe za spremljanje obeh vrst sukačev, tako križastega kot pasastega. 

